**Els noms dels llocs**

Xavier Gual

Per raons diverses i ben òbvies, des de la història antiga s’han anat donat denominacions a tota mena d’indrets, viles, pobles i ciutats. Per les nostres contrades, està documentat des dels temps dels ibers. Més tard, els romans ho van estendre i durant el període llarg en el que la religió catòlica col.locava sants i santes arreu, tot es va anar nominalitzant.

Aquest passat cap de setmana, els veïns que van anar a votar al sondeig de Sant Salvador de Guardiola per canviar (o no) la denominació del municipi, van optar per una opció conservadora. Ho sigui, deixar les coses com estan. Durant un breu període (la guerra civil) va a arribar a dir-se Guardiola de Bages. Mentre a altres viles agafaven noms tant peculiars com Riudor de Bages (Sant Fruitós), Bages d’en Selves (Sant Mateu), Frontanyà de Roca (Sant Jaume), Prats d’Anoia (Prats de Rei), Graner del Bages (Santpedor) i Aigüesbones de Montbui (Santa Margarida de Montbui). Eren temps en els que anarcosindicalistes anaven a totes i contra tot. Són variacions que en una segona lectura i fora d’època no se’ls hi pot negar la inspiració poètica o simbòlica. Tot i que era el resultat del seu anticlericalisme i l’odi macerat a qualsevol mostra d’hagiografia, hem de reconèixer que ningú es pot posar en contra de noms com aquests. Durant la llarga nit del franquisme i com exemple, el cas de Sant Fruitós va tornar al santoral però castellanitzat, passant a ser durant quaranta anys llargs, San Fructuoso. Després, els ciutadans van voler retornar als noms originals i es van catalanitzar tots. A Navàs, alguns encara recorden la gran polèmica quan alguns volien ser més normatius que en Pompeu Fabra per proposar canviar a Navars. Al final, només va canviar la direcció de l’accent com a altres llocs. Cal tenir en compte que mentre s’anaven traient “h” finals com les que lluïen El Bruc(h) o Vic(h) i ajustant els noms a les normes i pronuncies catalanes, tota aquesta adaptació es va fer al 1.983, quan feia vuit anys de la mort del dictador.

No puc resistir-me a referir-me a casos que han generat grans polèmiques locals com el cognom de Toruella enlloc de Vilatorrada a Sant Joan i el de Piteus a Sant Llorenç de Morunys. I es podria pensar que debats com el de Sant Salvador podrien obrir la caixa dels trons a algunes viles i és millor no fer-los. L’argument que casualment també arriba des de Madrid per altres grans encontres. Debatre o confrontar postures sembla que no ho veuen com a cosa saludable. Si el comprem tant ben embolicat com el venen, podria fer que algú digues el mateix sobre totes les eleccions i pensés en cancel·lar-les. El sondeig del cap de setmana ens pot servir per reflexionar sobre d’aquestes pràctiques i com els ciutadans valoren cada dia més que se’ls tingui en compte per decidir coses més enllà del vot cada quatre anys. Per canviar la nomenclatura, sobre com fer una despesa o qualsevol altre cosa rellevant de la vila. Cal fomentar que tots els que vulguin votar ho puguin fer com més vegades millor i endavant amb la decisió majoritària. Democràcia en estat pur respecte dels arguments peregrins que arriben de totes bandes. I des d’un llogarret anomenat Cabrils a la costa del Maresme, envoltat aquests dies per polèmiques judicials per la cessió del padró municipal, es coneix que l’alcaldessa deixa un torn de paraules obert al final de cada ple. Idea gratuïta per incorporar a alguns programes electorals dels partits i els ciutadans que pretenguin presentar-se l’any pròxim. Segut que molts de nosaltres la comprarem i la farem servir. Sondejar i deixar parlar. Llibertat.